বেশ কিছুদিন ধরেই সীমিত ওভারের ক্রিকেট থেকে সরে দাঁড়ানোর জল্পনা চলছে ধোনিকে ঘিরে। তবে রবিবাসরীয় ধরমশালা দেখিয়ে দিল ভারতীয় ক্রিকেটে এখনও ধোনি অপরিহার্য। ‘ভিন্টেজ’ ধোনি-র সাক্ষী থাকল রবিবারের ভারতীয় ক্রিকেট।
২৯ রানে ভারতের বিশ্বসেরা ব্যাটিং লাইন আপ হারিয়ে ফেলেছিলেন সাত-সাতটা উইকেট। সেখান থেকে টেল এন্ডারদের সঙ্গে নিয়ে ফের ত্রাতা ধোনি। নিজে যেমন করলেন অর্ধশতরান (৬৫), তেমনই দলকেও কোনওরকমে একশো পার করিয়ে দিলেন।
বিরাট কোহলির বিয়ে নিয়ে জল্পনা চলছে। কিন্তু বিয়ের পিঁড়িতে বসলেও খুব একটা নিশ্চিন্তে বসতে পারবেন না ভারত অধিনায়ক।
তাঁর অনুপস্থিতিতেই যে ধরমশালায় শ্রীলঙ্কার বিরুদ্ধে প্রথম ওয়ান ডে-তে একরাশ লজ্জা উপহার দিলেন রোহিত শর্মা, শিখর ধবনরা। শ্রীলঙ্কার বিরুদ্ধে মাত্র  ১১২  রানে অলআউট হয়ে গেল বিশ্বসেরা ব্যাটিং লাইন আপ। 
বিরাট কোহলির অনুপস্থিতিতে রোহিত শর্মা, শিখর ধবন, হার্দিক পাণ্ড্যদের ব্যাটিং বিপর্যয় যেন চোখে দেখলে বিশ্বাস করা যায় না। প্রথম থেকেই ভয়ঙ্কর হয়ে ওঠেন শ্রীলঙ্কার পেসার লাকমল। চলতি সিরিজের ইডেন টেস্টের মতো এদিনও ঘাতক তিনি। তাঁর সামনে অসহায় দেখাচ্ছিল বিশ্বের দু’ নম্বর দলের ব্যাটিং লাইন আপকে। এই লাকমলের সামনেই ইডেন গার্ডেনসে কয়েকদিন আগে প্রথম টেস্টে ভেঙে পড়েছিল ভারতের বিশ্বসেরা ব্যাটিং লাইন-আপ। দশ ওভার বল করে মাত্র তেরো রান দিয়ে চার উইকেট নেন লাকমল। ফার্নান্দো নেন দুটো উইকেট।
প্রথম পনেরো ওভারে ৫ উইকেট হারিয়ে মাত্র ২৭ রান তোলে ভারত। ভারতের প্রথম পাঁচ ব্যাটসম্যানের কেউ দু’ অঙ্কের রান করতে পারেননি। বিরাট না থাকায় এই সিরিজে ভারতের অধিনায়ক হয়েছেন রোহিত শর্মা। অধিনায়ক হিসেবে এমন দুঃস্বপ্নের শুরু হয়তো কল্পনাও করতে পারেননি তিনি। 
২৯ অক্টোবর, ২০০০ সালে এই শ্রীলঙ্কার বিরুদ্ধেই মাত্র ৫৪ রানে অলআউট হয়েছিল ভারত। সেটাই এখনও পর্যন্ত একদিনের ক্রিকেটে ভারতের সর্বনিম্ন স্কোর ছিল। একটা সময়ে ২৯ রানে ৭ উইকেট হারানোর পরে তার থেকেও কমে ভারত অল আউট হয় কি না, সেই আশঙ্কায় পড়ে গিয়েছিলেন সমর্থকরা। শেষ পর্যন্ত ধোনি (৬৫) এবং কুলদীপ যাদব (১৯) মিলে লজ্জার বৈতরণী পার করান।